《送张沙河游齐鲁诸邦》
宋代·黄庭坚

张侯去沙河，三食邺下麦。
笔力望晁董，颇遗俗眼白。
平生学经纶，胸中负奇画。
未论功活人，饱饭不常得。
妻寒尚宾敬，儿饿犹笔墨。
侧闻共伯城，鱼稻颇宜客。
又持尘生甑，欲往立四壁。
平生贷米家，十辈来簿责。
囊无孔方兄，面有在陈色。
守株伺投兔，岁晚将何获。
广道无人行，春风转沙石。
栖栖马如狗，去谒东侯伯。
布衣未可量，苍髯身八尺。
鱼乾要斗水，士困易为德。
譬之举大木，人借一臂力。
诸公感意气，岂待故相识。
吾穷乏祖饯，折柳当马策。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。